ตำนานเก้าอี้ Aeron Chair
คงมีหลายคนที่รู้จัก Aeron Chair มีอยู่วันหนึ่ง ลงทุนแมนนั่งมองเก้าอี้ที่ใช้ทุกวัน ยี่ห้อนี้ชื่อ Herman Miller จึงอยากรู้เรื่องราวของบริษัทนี้ พอค้นหาข้อมูลก็พบเรื่องราวน่าสนใจ
21 พ.ค. 2561

ตำนานเก้าอี้ Aeron Chair / โดย ลงทุนแมน
คงมีหลายคนที่รู้จัก Aeron Chair
มีอยู่วันหนึ่ง ลงทุนแมนนั่งมองเก้าอี้ที่ใช้ทุกวัน
ยี่ห้อนี้ชื่อ Herman Miller
จึงอยากรู้เรื่องราวของบริษัทนี้
พอค้นหาข้อมูลก็พบเรื่องราวน่าสนใจ
รู้หรือไม่ว่า แบรนด์นี้มีอายุมากกว่า 100 ปี
ถ้าดูจากชื่อแบรนด์ เราก็คงพอจะเดาได้ว่าเป็นชื่อคน
แต่ Herman Miller ไม่ใช่ผู้ที่ริเริ่มธุรกิจนี้ขึ้นมา
แล้วชื่อ Herman Miller นี้มาจากไหน?
ก่อนจะมาเป็น Herman Miller บริษัทนี้มีชื่อว่า ​Star Furniture Co. เป็นบริษัทผลิตเฟอร์นิเจอร์ ที่ก่อตั้งขึ้นปี 1905 หรือเมื่อ 113 ปีที่แล้ว ในเมืองเล็กๆ ชื่อ Zeeland ในรัฐมิชิแกน ประเทศสหรัฐอเมริกา
ปี 1909 Dirk Jan De Pree ได้เข้าไปทำงานที่บริษัทนี้ โดยเริ่มต้นจากการเป็นเสมียนธรรมดาๆ คนหนึ่ง
พอเขาทำงานมาได้ 10 ปี ก็ได้ขึ้นมาเป็นประธานบริษัท
หลังจากนั้นในปี 1923 คุณพ่อตาของ De Pree ได้เข้ามาช่วยซื้อหุ้น 51% ของบริษัท
De Pree จึงตัดสินใจเปลี่ยนชื่อบริษัทเป็นชื่อของพ่อตา ซึ่งก็คือ Herman Miller ตั้งแต่นั้นเป็นต้นมา
ปัจจุบัน Herman Miller ดำเนินกิจการอยู่ในกว่า 100 ประเทศทั่วโลก และมีพนักงานรวมกันเกือบ 8,000 คน
จดทะเบียนอยู่ในตลาดหลักทรัพย์ NASDAQ มีชื่อย่อหุ้นว่า MLHR และมีมูลค่าบริษัทอยู่ที่ 1,971 ล้านดอลลาร์สหรัฐ หรือราว 61,436 ล้านบาท
รายได้ของ Herman Miller
ปี 2015 รายได้ 66,766 ล้านบาท กำไร 3,055 ล้านบาท
ปี 2016 รายได้ 70,600 ล้านบาท กำไร 4,270 ล้านบาท
ปี 2017 รายได้ 71,005 ล้านบาท กำไร 3,865 ล้านบาท
บริษัทเฟอร์นิเจอร์นี้มีดีตรงไหน ถึงมียอดขายเป็นหมื่นล้าน
สินค้าของ Herman Miller จริงๆ แล้วมีหลายอย่าง แต่สิ่งที่ทำให้เป็นที่รู้จักกันในยุคนี้สำหรับคนส่วนใหญ่ ก็น่าจะเป็นเก้าอี้ โดยเฉพาะรุ่น Aeron Chair
Aeron Chair ได้รับการออกแบบโดย Donald T. Chadwick และ William Stumpf ตั้งแต่ปี 1992 หรือเมื่อ 26 ปีที่แล้ว และเมื่อสองปีก่อนมีการปรับโฉมใหม่ Minor Change เรียกว่า Remaster the Master กันอีกที
ในวงการ ergonomics (การยศาสตร์) จัดว่าเก้าอี้รุ่นนี้ เป็นหนึ่งในเก้าอี้ที่ดีที่สุดในการนั่งทำงาน
และน่าจะเฟื่องฟูจนถึงขีดสุดเมื่อสมัยฟองสบู่ดอทคอม
เพราะเหล่าโปรแกรมเมอร์ที่ต้องนั่งทำงานหน้าจอคอมพิวเตอร์ทั้งวันของบริษัท tech startup ที่เกิดขึ้นในช่วงนั้น ต่างก็อยากได้เก้าอี้รุ่นนี้มาครอบครอง
กลายเป็นว่า ต่อให้ยังไม่รู้ว่ากิจการจะทำเงินยังไง แต่ถ้าอย่างน้อยอยากจะมีออฟฟิศสวยๆ เท่ๆ เหมือนคนอื่น ก็จะต้องมี Aeron Chair อยู่ในออฟฟิศ
นับตั้งแต่วันนั้นจนถึงตอนนี้ เก้าอี้ทำงานรุ่นนี้ก็ถือเป็นหนึ่งในรุ่นที่ขายดีที่สุดในอเมริกา
และยังถูกบรรจุไว้เป็นคอลเล็คชั่นถาวรในพิพิธภัณฑ์ศิลปะ Museum of Modern Art (MoMA)
นอกเหนือจากเรื่องของการดีไซน์และการปรับแต่งต่างๆ อีกหนึ่งปัจจัยที่ทำให้เก้าอี้ขายได้คงจะเป็นเรื่องการรับประกันที่ยาวนานถึง 12 ปี
รวมไปถึงวัสดุที่ใช้ทำเก้าอี้ที่สามารถนำกลับไป recycle ได้ 94% ซึ่งก็น่าจะช่วยสร้างภาพลักษณ์ในด้านสิ่งแวดล้อมให้กับแบรนด์
สำหรับเก้าอี้ของ Herman Miller ในไทยนั้น มีตัวแทนจำหน่ายอย่างเป็นทางการคือ บริษัท ชนินทร์ ผู้นำเข้าสินค้าเฟอร์นิเจอร์ระดับไฮเอนด์อีกหลายแบรนด์
ส่วนจะมีเก้าอี้ที่ดีกว่านี้ไหม ก็คงขึ้นอยู่กับความเห็นและความชอบของแต่ละคน
แต่เท่าที่ลงทุนแมนใช้เก้าอี้ตัวนี้มาหลายปี ก็สัมผัสได้ว่าเก้าอี้ตัวนี้นั่งสบายกว่ารุ่นอื่น
ถ้าเราไม่รู้จักแบรนด์นี้มาก่อน
ใครจะไปคิดว่าเก้าอี้ราคาตัวละหลายหมื่นบาทจะสามารถขายได้
แต่ถ้าเรานั่งทำงานเป็นประจำ วันละหลายชั่วโมง เก้าอี้ก็อาจจะเป็นสิ่งที่อาจจะซื้อแล้วคุ้มค่ามากกว่ารถยนต์เสียอีก
เพราะเรื่องสุขภาพน่าจะเป็นมูลค่าที่ตีเป็นตัวเงินไม่ได้ ถ้าต้องไปหาหมอเพราะ ปวดหลัง ปวดคอ ก็คงต้องเสียเวลา และเสียค่ารักษา
เรื่องนี้เป็นบทเรียนที่ดีในเรื่องการผลิตสินค้าของเราให้มีคุณภาพ
หลายคนที่ผลิตสินค้าของตัวเอง อาจจะเคยคิดว่าอยากจะทำให้ของเราดีที่สุด มีคุณภาพที่สุด
Herman Miller ก็น่าจะเป็นอีกหนึ่งตัวอย่างที่ดี ของการทำอะไรแล้วต้องไปให้ถึงที่สุด
ถ้าสินค้าของเรามีคุณภาพ และผู้บริโภคจะสามารถสัมผัสได้ด้วยตัวเอง
ผู้บริโภคก็จะบอกปากต่อปากเอง เหมือนที่ลงทุนแมนบอกในวันนี้..
----------------------
มีเก้าอี้นั่งสบาย ก็นั่งอ่านบทความในคอมได้นานขึ้น
ติดตามบทความลงทุนแมน ได้ที่
-บล็อกดิท blockdit 
-อินสตาแกรม 
-ทวิตเตอร์ 
-ไลน์ 
----------------------
Reference
-
-
-
-
-
-
-
-
[6492].